Document ID: 32005R2027

KOMISIJAS REGULA (EK) Nr. 2027/2005
(2005. gada 13. decembris)
par tarifu kvotas atvēršanu 2006. gadam, lai ievestu Eiropas Kopienā noteiktas Islandē ražotas preces, kas iegūtas, pārstrādājot lauksaimniecības produktus, kuri minēti Padomes Regulā (EK) Nr. 3448/93
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 6. decembra Regulu (EK) Nr. 3448/93, ar ko nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm (1), un jo īpaši tās 7. panta 2. punktu,
ņemot vērā Padomes 1999. gada 21. jūnija Lēmumu 1999/492/EK par nolīguma noslēgšanu vēstuļu apmaiņas veidā starp Eiropas Kopienu, no vienas puses, un Islandes Republiku, no otras puses, par Eiropas Ekonomikas kopienas un Islandes Republikas Nolīguma 2. protokolu (2), un jo īpaši tā 2. pantu,
tā kā:
(1)
Nolīgumā vēstuļu apmaiņas veidā starp Eiropas Kopienu, no vienas puses, un Islandes Republiku, no otras puses, par Eiropas Ekonomikas kopienas un Islandes Republikas Nolīguma 2. protokolu, kas apstiprināts ar Lēmumu 1999/492/EK, paredzētas ikgadējās tarifu kvotas, kas piemērojamas Islandē ražotu saldumu, šokolādes un citu kakao saturošu pārtikas izstrādājumu ievešanai. Šīs tarifu kvotas jāatver 2006. gadam.
(2)
Komisijas 1993. gada 2. jūlija Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (3), noteikti tarifu kvotu pārvaldīšanas noteikumi. Ir jāparedz, ka tarifu kvotas, kuras atver ar šo regulu, tiek pārvaldītas saskaņā ar šiem noteikumiem.
(3)
Šajā regulā paredzētie pasākumi ir saskaņā ar atzinumu, ko sniegusi Pārvaldības komiteja, kas nodarbojas ar horizontālajiem jautājumiem, kuri saistīti ar Līguma I pielikumā neuzskaitītu pārstrādātu lauksaimniecības produktu tirdzniecību,
IR PIEŅĒMUSI ŠO REGULU.
1. pants
No 2006. gada 1. janvāra līdz 31. decembrim Eiropas Kopienā ievestajām Islandē ražotajām precēm, kas minētas pielikumā, tiek piemērota šajā pielikumā minētā nodokļa likme norādītās ikgadējās tarifu kvotas robežās.
2. pants
1. pantā minētās tarifu kvotas Komisija pārvalda saskaņā ar Regulas (EEK) Nr. 2454/93 308.a, 308.b un 308.c pantu.
3. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šo regulu piemēro no 2006. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 13. decembrī

Labels: 3
17
18